C 125/60
LV
Eiropas Savienības Oficiālais Vēstnesis
5.4.2023.
Trešdiena, 2022. gada 14. septembris
2. atzinīgi vērtē NEB iniciatīvu, kuras mērķis ir izveidot visas Eiropas mēroga kultūras kustību, kas veicinās viedāku, ilgtspējīgāku, iekļaujošāku un ērtāku dzīves vidi un palielinās vietējās un globālās zināšanas; uzsver, ka tai galvenokārt jākoncentrējas uz cilvēku dzīves kvalitātes uzlabošanu, radot veselīgas un cenas ziņā pieejamas dzīves telpas, pārvērtējot status quo un pārveidojot telpas, ēkas, pilsētas un teritorijas, kurās viņi dzīvo, tostarp mazāk attīstītos, piepilsētu, lauku, attālos vai pārrobežu apgabalos un reģionos, saskaņā ar ES pilsētprogrammu un izmantojot URBACT veiksmīgo darbu, vienlaikus uzlabojot līdzāspastāvēšanu un sabiedrisko telpu sociālajai un teritoriālajai kohēzijai un demokrātiskajai dzīvei, risinot sociālo grupu telpiskās segregācijas un vēsturiskās atstumtības problēmu un ēku un apkārtējo teritoriju plānošanas un celtniecības laikā aizsargājot vidi;
3. atzīst, ka NEB ir radoša, interdisciplināra un starpdisciplināra iniciatīva, kas pirmo reizi apvieno un izvirza ES politikas arhitektūru, dizainu, mākslu un zinātni, vienlaikus tiecoties sniegt ieguldījumu arī citās Savienības programmās un iniciatīvās, tostarp tās digitālajā un zaļajā pārejā, padarot Eiropas zaļo kursu par taustāmu, pozitīvu un iekļaujošu pieredzi ikvienam un piešķirot tam spēcīgu radošo un kultūras dimensiju, līdz ar to šī iniciatīva aizsāks jaunu inovāciju vilni; uzsver, ka NEB mērķos ir jāiekļauj arī drošības komponents, lai iedzīvotāji tiktu pasargāti pret dabas un klimata katastrofām; norāda, ka tādējādi tiks dots stimuls jauniem un inovatīviem būvniecības risinājumiem un inovatīvu, ilgtspējīgu un izturīgu būvmateriālu izmantošanai, tostarp izmantošanai atjaunošanā pēc katastrofām;
4. atkārtoti apstiprina, ka NEB ir potenciāls mainīt to, kā tiek veidota politika, tostarp sadarbojoties ar kopienām, atbalstīt tādu politiku un likumdošanas norises, kas ietekmē būvēto vidi un darbaspēka labklājību, un noteikt nākotnes vidi, apmierinot vajadzību pēc telpām, kas ir pieejamas un pielāgotas jauniem un mainīgiem dzīves veidiem, piemēram, telpām netradicionālām mājsaimniecību konfigurācijām, daudzpaaudžu mājokļiem, elastīgām līdzdarba telpām, bērniem draudzīgām pilsētvidēm un drošākām telpām sievietēm un neaizsargātām personām; uzstāj, ka NEB vērienam ir jāatbilst Savienības saistībām klimata jomā, un ka ir jāsniedz pamatnostādnes dalībvalstīm, tostarp vietējām un reģionālajām pašvaldībām, par to, kā īstenot NEB;
5. uzsver, ka, lai NEB būtu sekmīga, tai ir jābūt pieejamai, pārredzamai, tādai, ko iespējams atļauties, sociāli un ģeogrāfiski taisnīgai un iekļaujošai un tajā ir aktīvi jāiesaista ES iedzīvotāji, kopienu organizācijas un vietējie iedzīvotāji, raugoties, lai būtu nodrošināta sociāla un teritoriāla daudzveidība un lai atbalstu saņemtu visu mērogu projekti visos secīgajos posmos — no projekta izstrādes līdz ieviešanai un novērtēšanai —, vienlaikus izvairoties no elitārām pieejām un negatīvajām sekām, ko rada apkaimju kļūšana par dārgām dzīvesvietām, kā arī sekmējot apspriešanos ar iedzīvotājiem un viņu līdzdalību; uzsver, ka iniciatīvā jāiesaista jaunieši, sevišķi jaunie arhitekti, mākslinieki un KRNI strādājošie;
6. uzsver, ka ir svarīgi nodrošināt pieejamību cilvēkiem ar invaliditāti vai ierobežotām pārvietošanās spējām, ar īpašām vajadzībām un cilvēkiem no nelabvēlīgā situācijā esošām grupām, padarot sabiedriskos pakalpojumus un kultūras, sociālo un ekonomisko dzīvi pieejamus ikvienam; šajā sakarā uzsver laba dizaina nozīmi; uzstāj, ka resursi ir jānovirza arī atstumtām, marginalizētām un nelabvēlīgā situācijā esošām kopienām;
7. uzskata, ka šai inovatīvajai kultūras kustībai ir potenciāls pozicionēt Eiropu kā pasaules līderi ilgtspējīgā arhitektūrā, teritoriālajā un telpiskajā plānošanā, dizainā, kultūrā, ilgtspējīgā mobilitātē un loģistikā, tehnoloģijās, aprites ekonomikā energoefektivitātē un atjaunīgās enerģijas izmantošanā, uzlabojot to, kā cilvēki kopā dzīvo, strādā un iesaistās rekreatīvās aktivitātēs, turklāt to iespējams panākt arī ārpus ES; uzskata, ka ir pienācīgi jāatbalsta sociālā un tehnoloģiskā inovācija ir pienācīgi jāatbalsta, tostarp ar publiskajām un privātajām investīcijām pētniecībā un attīstībā;
8. aicina Komisiju vēl vairāk paplašināt NEB aptvērumu, iesaistot asociētās valstis un partnervalstis ārpus ES, lai arī tās piedalītos iniciatīvā, tostarp izmantojot pastāvīgu dialogu par NEB; atzīst, ka NEB ir potenciāls veicināt pilsētu, sabiedrības un ekonomikas atjaunošanu pēc kara, kas ir jo īpaši aktuāli saistībā ar karu Ukrainā un Ukrainas KRNI un šīs nozares profesionāļu piesaistīšanu;